איילת פריש

איילת פריש (נולדה ב-12 באוגוסט 1972) היא דוברת, יועצת אסטרטגית, פרשנית אקטואליה ואשת עסקים ישראלית. כיהנה כדוברת בית הנשיא.

ביוגרפיה 
פריש נולדה בשם איילת בוימל בקיבוץ להבות חביבה, בת לוולטר ולרותי. אביה, יליד ז'ואאו פסואה שבברזיל ובן להורים שהיגרו לשם מפולין, עלה לישראל בשנת 1949 והיה מחנך בכפר הנוער מאיר שפיה. אמה, ילידת תוניסיה וצאצאית של הרב יעקב בוקארה, היא אחות במקצועה, שעבדה במרכז לבריאות הנפש שער מנשה.

בילדותה, טופלה בין היתר על ידי אבי בניהו שמתגורר בקיבוץ, ומי שלימים היה לדובר צה"ל. כמו כן הייתה פעילה בתנועת השומר הצעיר.

בראשית שנות האלפיים מונתה לדוברת הקיבוץ הארצי, ולאחר מכן עבדה בדוברות יושב ראש הכנסת בתקופתו של אברהם בורג. בשנת 2004 קיבלה הצעה מראש לשכתו של שמעון פרס, אפרת דובדבני, להצטרף לצוותו לקראת כניסתו לתפקיד המשנה לראש הממשלה והשר לפיתוח הנגב והגליל בממשלה השלושים, וכיהנה כיועצת האסטרטגית של פרס לאורך כהונתו זו.

בשנת 2007, עם היבחרו של פרס לתפקיד נשיא המדינה, מונתה פריש לדוברת בית הנשיא ושימשה בתפקיד זה במשך 7 שנות הקדנציה. היא נודעה כמקורבתו של פרס וכאשת אמונו, הן בתקופה זו והן לאחר סיום תפקידו כנשיא.

עם סיום כהונתה הקימה את חברת "פריש ייעוץ אסטרטגי בע"מ" ובמסגרת זו שימשה כמנהלת מערך התקשורת של מפלגת יש עתיד. כמו כן הקימה "מועדון מיליארדרים" במסגרתו מספקת ללקוחותיה האמידים שירותי ייעוץ ייחודיים.

נוסף על פעילותה התקשורתית, פריש היא ממייסדי ויוזמי קרן ההון-סיכון "New Era", יחד עם אנשי העסקים גידי ארגוב ורן שמחה. פריש מכהנת כסמנכ"לית הפיתוח העסקי בקרן.

עם לקוחותיה נמנים הנדבן ואיש העסקים סילבן אדמס, שעבורו ניהלה את התקשורת והמיתוג של מרוץ האופניים ג'ירו ד'איטליה ואת ארגון הופעתה של הזמרת מדונה באירוויזיון בתל אביב; היזם אראל מרגלית, עבורו ניהלה את השקת מרכז הסייבר העולמי בניו יורק במסגרת Margalit Startup City; הפרקליט האמריקאי אלן דרשוביץ; קבוצת התרבות והמוזיקה זאפה.

פריש מופיעה לעיתים קרובות כפרשנית אקטואליה בחדשות הבוקר ובתוכניות שונות של חברת החדשות.

השכלה וחיים אישיים 
לפריש תואר ראשון בתקשורת וניהול מהמסלול האקדמי המכללה למינהל, ותואר שני בתקשורת ועיתונאות מהאוניברסיטה העברית בירושלים.

נשואה לעדי, בכיר בעולם הביומד וסגן אלוף במילואים ביחידת שלדג, והם הורים לארבעה. מתגוררת ביישוב הקהילתי עשרת.

קישורים חיצוניים

הערות שוליים 

אנשי עסקים ישראלים
בוגרות המסלול האקדמי המכללה למינהל
בוגרי המסלול האקדמי המכללה למינהל
דוברות ישראליות
דוברים ישראלים
יועצות תקשורת ישראליות
יועצי תקשורת ישראלים
להבות חביבה: אישים
נשות עסקים ישראליות
פרשניות ישראליות
פרשנים ישראלים
ישראלים שנולדו ב-1972
ישראליות שנולדו ב-1972